Tallinna Rahvaülikool

**Tallinna Rahvaülikool** (inglise keeles *Tallinn Folk High School* või *Tallinn School of Lifelong Learning*) on Tallinnas tegutsev Tallinna Kultuuri- ja Spordiameti hallatav vabahariduslik täiskasvanuhariduse koolitusasutus. Tallinna Rahvaülikool on Eesti Vabaharidusliidu asutajaliige alates 1994. aastast ning Eesti Rahvaülikoolide Liidu liige alates 2011. aastast.

Tallinna Rahvaülikoolile on antud Euroopa täienduskoolituse kvaliteedimärk EQM. 

## Ajalugu

Kool asutati 1959. aastal tollase asukohaga Tallinnas Mündi tn 3. Õppetööd alustati 1. oktoobril nelja osakonnaga: kirjandus, teater, muusika ja kujutav kunst (eesti ja vene keeles). Õppeprogramme koostasid teaduskondade juhatajad ja õppejõud, kelle seas olid kõrgkoolide, muuseumide, teadus- ja uurimisasutuste, Eesti Raadio ja Eesti Televisiooni ning ajakirjade ja ajalehtede toimetuste töötajad. 

Aastatel 1959–1996 kandis kool nime **Tallinna Kultuuriülikool** ja 1996–2003 **Tallinna Kultuurirahvaülikool**. Tallinna Linnavalitsuse 11. juuni 2003 määrusega nr 62 nimetati asutus ümber **Tallinna Rahvaülikooliks** ning seda nime kannab kool tänini.

### Huvialaringid
1962. aastal alustas tööd plakatkirja ring kunstnik Valentin Vare juhendamisel, mis 1965. aastal jätkas tegevust kirjakunstnik Villu Tootsi käe all juba kirjakunstikoolina. 1983. aastast jätkas tema tööd kirjagraafik Heino Kivihall.

Samal ajal alustas karikaturist Heinz Valgu käe all tegevust karikatuuriring. Seal said õpetust sellised hiljem ajakirjanduses (nt Pikkeri veergudel) tuntuks saanud nimed nagu Toomas Kall, Avo Paistik, Elle Tikerpää, Heiki Ernits.

Huvialaringidena tegutsesid Kultuuriülikoolis veel pisiplastika, keraamika, graafika, maal ja portselanimaal, rõivaste juurdelõikus, õmblemine ja käsitöö, aga ka kodulooring, teatrikriitika, kõnetehnika, kirjandusring, muusikapsühholoogia, džässharmoonia ja orkestratsioon, filateelia, laste peotants jpm.

### Kunstistuudio
1966. aastal said Tallinna Kultuuriülikooli kunstiringid õiguse kanda Ants Laikmaa nimelise kunstistuudio nimetust. Kunstistuudio rajajateks olid kunstnikud Raoul Koik ja Ivar Tõnurist, hiljem jätkasid selle juhtimist Imbi Ploompuu ja Zair Zeilanov. Õpingud hõlmasid teoreetilisi ja praktilisi aineid mahus, mis ulatus viiele õppeaastale.

### Direktorid
Tallinna Rahvaülikooli direktorid on olnud
* 1959–1967 – Luule Mikk
* 1967–1999 – Maimo Ilves
* 1999–2018 – Liivi Soova
* alates 2018 – Hannelore Juhtsalu

## Tegevus

Tallinna Rahvaülikool korraldab teoreetilisi ja praktilisi kursuseid, õpiüritusi, huviringe ja kultuuriüritusi. Õppetöö toimub Tallinnas aadressidel Estonia pst 5a (Südalinna maja), Vene tn 6 (Vanalinna maja) ja Telliskivi tn 56 (Pelgulinna maja).

Õpe leiab aset erinevates õpikeskkondades, sealhulgas klassiruumis, linnaruumis, looduses ning e-õppe vormis. 2024. aastal osales 323 kursusel 3020 õppijat.

Õppeaasta jaguneb kaheks semestriks: sügissemestri koolitused algavad septembris ning kevadsemester kestab maikuuni. Uusi koolitusi avalikustatakse kaks korda aastas: registreerumine sügissemestri koolitustele avaneb 1. juunil ning kevadsemestri koolitustele 1. detsembril. 

Sügiseti osaleb kool Tallinna rahvuskultuuride päevade ning täiskasvanud õppija nädala (TÕN) tegevustes. Hooaja lõpetuseks toimuvad traditsioonilised kunstiõpilaste kevadnäitused ning muusika- ja tantsuõpilaste kevadkontsert. 

### Valdkonnad
Tallinna Rahvaülikool pakub koolitusi, kursuseid ja õpitube 12 õppevaldkonnas lastele, noortele ja täiskasvanutele.
* IT ja digioskused – koolitused nutiseadmete, arvuti, tehisaru ja Canva kasutamiseks
* Käsitöö – kudumine, heegeldamine, tikkimine, gobelään, makramee jt käsitöötehnikad
* Keeled – individuaalõpe ja väikestes rühmades keeleõpe eri tasemetel
* Kodu ja pere – kodukorrastuse, laste ja peresuhetega seotud koolitused
* Kokandus – soolased toidud, magustoidud, küpsetised ja eri rahvusköökide road
* Kultuur ja ühiskond – loovkirjutamise, kirjanduse, kultuuriloo ja linnaajaloo teemad
* Kunst ja disain – joonistamine, maalimine, kalligraafia jt visuaalsed kunstid
* Liikumine ja tants – tango, rahvatants, kaasaegne tants, rulasõit, enesekaitse, *[[taiji|tai chi]]* jm praktikad
* Loodus ja keskkond – loodusõpe, keskkonnateadlikkus, aiandus ja loodusmatkad
* Muusika – solfedžo, klaver, kitarr, saksofon, torupill ja hääleseade
* Psühholoogia ja tervis – teadvelolek, jooga ja tervisega seotud teemad
* Teater – näitlemine, esinemisoskused ja Tallinna teatrite külastamine

### Ansamblid
Torupilliõpetaja Kadri Allikmäe juhendab Tallinna Rahvaülikooli muusika valdkonnas kahte torupilliansamblit: algajate ansamblit "Torujoru" ja edasijõudnute ansamblit "Torud ja viled".

### Tunnustus
Tallinna Rahvaülikool annab igal aastal täiskasvanud õppija nädala raames välja "Aasta koolitaja" tiitli, millega tunnustatakse silmapaistvaid koolitajaid mitmes valdkonnas. Tiitli saanud koolitajad:
* 2005 – maalistuudio õpetaja Zair Zeilanov
* 2009 – kalligraafia õpetaja Heino Kivihall ja maalistuudio õpetaja Zair Zeilanov
* 2011 – nahakunsti kursuste õpetaja Ivi Laas
* 2020 – kalligraafiastuudio õpetaja Anu Karjatse ja tantsurühma Eksperiment õpetaja Angela Arraste
* 2021 – kokanduse õpetaja Eerika Ossaar
* 2022 – hääleseade õpetaja Aleksander Kaidja
* 2023 – tikkimise õpetaja Lembe Maria Sihvre (Tallinna 2023. aasta koolitaja eripreemia)
* 2024 – loodus­kosmeetika õpetaja Helen Orav-Kotta (Tallinna 2024. aasta koolitaja eripreemia)
* 2025 – lapitöö õpetaja Marja Matiisen

### Koostöö
Tallinna Rahvaülikool teeb koostööd mitmete kultuuriasutuste ja koolidega, sealhulgas teiste Eesti rahvaülikoolidega, Tallinna linna asutustega ning Eesti Folkloorinõukoguga. Rahvusvahelisel tasandil osaleb kool projektipõhises koostöös Euroopa vabaharidus- ja täiskasvanuharidusasutustega.

Tallinna Rahvaülikool on osalenud ka Erasmus+ ja Nordplusi programmide raames ellu viidud täiskasvanuhariduse õpirännetes ja koostööprojektides, mis toetavad elukestva õppe arengut Euroopas ja Põhja-Euroopa piirkonnas.

Tallinna Rahvaülikooli koostööpartnerid:
* Eesti Rahvaülikoolide Liit
* Eesti Vabaharidusliit
* Tartu Rahvaülikool
* Eesti Folkloorinõukogu
* Eesti Harrastusteatrite Liit
* Eesti Rahvakunsti ja Käsitöö Liit
* MTÜ Rahvarõivas

## Viited

## Välislingid
*Tallinna Rahvaülikooli koduleht
*Tallinna Rahvaülikooli Facebooki leht
*Tallinna Rahvaülikooli Vanalinna maja Facebooki leht
*Tallinna Rahvaülikooli Pelgulinna maja Facebooki konto
*Tallinna Rahvaülikooli Instagrami konto
*Tallinna Rahvaülikooli YouTube'i kanal